Kommissionens beslutning

af 12. september 2003

om proceduren for attestering af byggevarer i henhold til artikel 20, stk. 2, i Rådets direktiv 89/106/EØF med henblik på europæisk teknisk godkendelse af syv byggevarer uden retningslinje

(meddelt under nummer K(2003) 3247)

(EØS-relevant tekst)

(2003/656/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer(1), senest ændret ved direktiv 93/68/EØF(2), særlig artikel 13, stk. 4, og

ud fra følgende betragtninger:

(1) Kommissionen skal i forbindelse med attestering af en byggevares overensstemmelse vælge mellem de to procedurer i artikel 13, stk. 3, i direktiv 89/106/EØF og i alle tilfælde vælge "den billigste procedure, der er forenelig med sikkerhedshensyn". Det skal således for en given vare eller varegruppe afgøres, om en produktionskontrolordning i fabrikken på fabrikantens ansvar er en nødvendig og tilstrækkelig betingelse for attestering af overensstemmelse, eller om det er nødvendigt at inddrage et autoriseret certificeringsorgan af grunde, der vedrører kriterierne i artikel 13, stk. 4.

(2) I henhold til artikel 13, stk. 4, skal den således fastlagte procedure anføres i mandaterne og i de tekniske specifikationer. Det er derfor ønskeligt at identificere de varer eller varegrupper, der henvises til, i de tekniske specifikationer.

(3) De to procedurer, der er fastlagt i artikel 13, stk. 3, er nærmere beskrevet i bilag III til direktiv 89/106/EØF. Det må derfor for hver vare eller varegruppe gøres klart ved henvisning til bilag III, hvilke metoder der skal anvendes ved gennemførelsen af de to procedurer, idet visse ordninger ifølge bilag III skal anvendes fortrinsvis.

(4) Den procedure, der er anført i artikel 13, stk. 3, litra a), svarer til ordningerne i bilag III, afsnit 2, punkt ii), variant 1, uden løbende overvågning, samt varianterne 2 og 3, mens proceduren i artikel 13, stk. 3, litra b), svarer til ordningerne i bilag III, afsnit 2, punkt i), og bilag III, afsnit 2, punkt ii), variant 1, med løbende overvågning.

(5) De i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -

VEDTAGET FØLGENDE BESLUTNING:

Artikel 1

For varer og varegrupper, der er anført i bilag I, attesteres overensstemmelsen ved en procedure, hvorefter fabrikanten er eneansvarlig for en produktionskontrolordning i fabrikken, som sikrer, at varerne er i overensstemmelse med de relevante tekniske specifikationer.

Artikel 2

For varer og varegrupper, der er anført i bilag II, attesteres overensstemmelsen ved en procedure, hvorefter der som supplement til produktionskontrolordningen i fabrikken, som gennemføres af fabrikanten, inddrages et autoriseret certificeringsorgan i bedømmelsen og overvågningen af produktionskontrollen eller af selve varen.

Artikel 3

I mandaterne for retningslinjer for europæiske tekniske godkendelser anføres det, hvilken procedure der skal anvendes til attestering af overensstemmelse i henhold til bilag III.

Artikel 4

Denne beslutning er rettet til medlemsstaterne.

Udfærdiget i Bruxelles, den 12. september 2003.

På Kommissionens vegne

Erkki Liikanen

Medlem af Kommissionen

(1) EFT L 40 af 11.2.1989, s. 12.

(2) EFT L 220 af 30.8.1993, s. 1.

BILAG I

- Vandafvisende produkt - hydrofobiske stoffer på basis af organisk-metalliske stoffer (EOTA ref. 06.05/02):

anvendes til behandling af porøse byggematerialer, først og fremmest i facader.

- Tætningssystemer, profiler og lister (EOTA ref. 06.05/01 & 06.05/04):

anvendes som tætningslister i byggearbejder, herunder i klimaskærmen for at opnå vandtæthed.

BILAG II

- Enkeltpunktsunderstøttet vertikalt glas (EOTA ref. 04.04/25):

anvendes til ventilerede ikke-bærende facader eller rumafgrænsende vertikal glasadskillelse.

- Punkt-befæstelser (EOTA ref. 06.02/03):

anvendes til befæstelse af nedhængte beklædninger.

- Belægningssystemer, der eliminerer elektrostatiske ladninger, til anlæg til lagring, påfyldning og håndtering af vandforurenende væsker (EOTA ref. 06.05/13):

anvendes til forsegling af samlebrønde og -lokaler samt til armerede betonflader i forbindelse med håndtering af visse vandforurenende væsker.

- Belægningssystemer til anlæg til lagring, påfyldning og håndtering af vandforurenende væsker (EOTA ref. 06.05/14):

anvendes til forsegling af samlebrønde og -lokaler samt til armerede betonflader i forbindelse med håndtering af visse vandforurenende væsker.

- Tætningsmasser til tætning af samlinger samt profiler (EOTA ref. 06.05/11 & 06.05/12):

anvendes til tætning af bygværker eller dele heraf, der anvendes til lagring, påfyldning og håndtering af vandforurenende stoffer.

BILAG III

Bemærk:

For byggevarer, der har mere end en af de forudsatte anvendelser, der er anført for de følgende byggevaregrupper, er det autoriserede organs opgaver, som de afledes af de relevante systemer for attestering af overensstemmelse, kumulative.

Varegruppe: Byggevarer til europæisk teknisk godkendelse uden retningslinje (1/2)

Systemer for attestering af overensstemmelse

For den eller de nedenfor anførte byggevarer og forudsatte anvendelser, anmodes EOTA om at specificere følgende system eller systemer for attestering af overensstemmelse i den relevante retningslinje for europæiske tekniske godkendelser:

>TABELPOSITION>

System 1: Se direktiv 89/106/EØF, bilag III, afsnit 2, punkt i), uden auditprøvning af stikprøver.

System 2+: Se direktiv 89/106/EØF, bilag III, afsnit 2, punkt ii), variant 1, inklusive attestering af fabrikkens egen produktionskontrol af autoriseret organ på grundlag af forudgående kontrol af fabrikken og dennes egen produktionskontrol samt løbende overvågning, bedømmelse og godkendelse af fabrikkens egen produktionskontrol.

System 4: Se direktiv 89/106/EØF, bilag III, afsnit 2, punkt ii), variant 3.

Systemet bør specificeres således, at det også kan anvendes, når det ikke er nødvendigt at fastlægge ydeevnen for en bestemt egenskab, fordi der i mindst en medlemsstat ikke stilles lovbestemte krav for den pågældende egenskab (se direktiv 89/106/EØF, artikel 2, stk. 1 og - i givet fald - punkt 1.2.3 i basisdokumenterne). I sådanne tilfælde må fabrikanten ikke pålægges at kontrollere den pågældende egenskab, hvis han ikke ønsker at oplyse byggevarens ydeevne på det punkt.

Varegruppe: Byggevarer til europæisk teknisk godkendelse uden retningslinje (2/2)

Systemer for attestering af overensstemmelse

For den eller de nedenfor anførte byggevarer og forudsatte anvendelser, anmodes EOTA om at specificere følgende system eller systemer for attestering af overensstemmelse i den relevante retningslinje for europæiske tekniske godkendelser:

>TABELPOSITION>

System 1: Se direktiv 89/106/EØF, bilag III, afsnit 2, punkt i), uden auditprøvning af stikprøver.

System 3: Se direktiv 89/106/EØF, bilag III, afsnit 2, punkt ii), variant 2.

System 4: Se direktiv 89/106/EØF, bilag III, afsnit 2, punkt ii), variant 3.

Systemet bør specificeres således, at det også kan anvendes, når det ikke er nødvendigt at fastlægge ydeevnen for en bestemt egenskab, fordi der i mindst en medlemsstat ikke stilles lovbestemte krav for den pågældende egenskab (se direktiv 89/106/EØF, artikel 2, stk. 1 og - i givet fald - punkt 1.2.3 i basisdokumenterne). I sådanne tilfælde må fabrikanten ikke pålægges at kontrollere den pågældende egenskab, hvis han ikke ønsker at oplyse byggevarens ydeevne på det punkt.